Diari Oficial de la Generalitat Valenciana


Sumari del DOGV 3719, del 29-03-2000 (2000/2435)

DECRET 33/2000, de 28 de març, del Govern Valencià, sobre mesures per limitar la pol·linització encreuada entre plantacions de cítrics.
---------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/03/28/33/dof/vci/html**

### Dades del document

Número de DOGV
:   3719

Data del DOGV
:   29-03-2000

Secció del DOGV
:   I. DISPOSICIONS GENERALS

Número del document
:   2000/2435


Data del document
:   28-03-2000

Organisme emissor
:   Conselleria d'Agricultura, Pesca i Alimentació

Tipus de document
:   Decret

Correcció d'errades

Anàlisi jurídica

 Descriptors 

:   * apicultura
    * mel
    * agres
    * agricultor

DECRET 33/2000, de 28 de març, del Govern Valencià, sobre mesures per limitar la pol·linització encreuada entre plantacions de cítrics. [2000/X2435]
  
A principi dels anys noranta van sorgir els primers problemes en el mercat de cítrics com a conseqüència de la presència de llavors en els fruits frescos destinats al consum. En la campanya de 1993 s'establí l'obligació de traure els ruscos de la zona critrícola, a fi de pal·liar la situació plantejada. En la campanya següent, i fins a l'actual, es va permetre l'accés dels ruscos a la zona, encara que allunyant-los mil metres de les varietats susceptibles de provocar pol·linització encreuada.
  
Aquestes mesures tenien la finalitat de reduir la presència dels agents pol·linitzadors en els cítrics. No obstant això, en la campanya anterior no van ser suficients per evitar-hi la presència de llavors, i això ha transcendit en la qualitat final de determinades varietats.
  
En conseqüència, atés el volum econòmic que genera la producció d'aquest tipus de fruits a la Comunitat Valenciana, es fa necessari prohibir l'assentament de ruscos als voltants de les plantacions de cítrics.
  
Per això, una vegada oïdes les organitzacions professionals agràries, a proposta de la consellera d'Agricultura, Pesca i Alimentació, i després de la deliberació del Govern Valencià, en la reunió del dia 28 de març de 2000,
  
DECRETE
  
Article 1
  
Durant la present campanya queda prohibit l'assentament de ruscos a menys de cinc quilòmetres de les plantacions de cítrics. Aquesta prohibició es mantindrà durant l'època de floració dels cítrics que, a aquest efecte, es fixa des de l'1 d'abril fins al 31 de maig. No obstant això, la Conselleria d'Agricultura, Pesca i Alimentació podrà modificar, a través d'una ordre, aquest període si les condicions agroclimàtiques modifiquen el període de floració.
  
Els apicultors de la Comunitat Valenciana podran rebre una indemnització econòmica directa per compensar la reducció d'ingressos derivada de la prohibició d'assentament de ruscos a la zona citrícola. Aquesta ajuda serà proporcional al nombre de ruscos que l'apicultor tinga inscrits en el Registre d'Explotacions Apícoles de la Comunitat Valenciana l'1 de gener de 2000. L'import d'aquesta ajuda no podrà superar la quantitat de 4.500 pessetes (27,05 euros) per rusc. Per mitjà d'ordre de la Conselleria d'Agricultura, Pesca i Alimentació, se'n regularan les condicions de concessió. Aquesta ordre haurà de disposar de la preceptiva dotació pressupostària.
  
Article 2
  
Se suspèn, durant la vigència d'aquest decret, com a mesura complementària i exclusivament pel que fa a les plantacions de cítrics de les varietats del grup clementina i híbrids de mandariner, la prohibició de realitzar tractaments fitosanitaris durant la floració, imposada en l'article 3 de l'Ordre de 20 de març de 1984, de la Conselleria d'Agricultura, Pesca i Alimentació, per la qual s'establí la normativa reguladora de les mesures especials que cal prendre en els emplaçaments apícoles i tractaments fitosanitaris sobre plantes en floració.
  
Article 3
  
L'incompliment d'allò que s'estableix en aquest decret implicarà la pèrdua de la condició de beneficiari de les ajudes per als apicultors establides per la Conselleria d'Agricultura, Pesca i Alimentació a càrrec dels pressupostos de la Generalitat Valenciana per a l'any 2000.
  
DISPOSICIÓ ADDICIONAL
  
En cadascun dels serveis territorials de la Conselleria d'Agricultura, Pesca i Alimentació es constituirà una mesa de seguiment i control de les mesures establides en aquest decret. Estarà integrada per representants d'aquesta conselleria i de les organitzacions professionals agràries amb major implantació, i serà presidida pel cap dels serveis territorials.
  
DISPOSICIÓ DEROGATÒRIA
  
Queda derogat el Decret 49/1994, de 7 de març, del Govern Valencià, sobre mesures per limitar la pol·linització encreuada en plantacions de cítrics.
  
DISPOSICIONS FINALS
  
Primera
  
Es faculta la consellera d'Agricultura, Pesca i Alimentació perquè dicte les disposicions necessàries per al desenvolupament d'aquest decret.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 28 de març de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
II. AUTORITATS I PERSONAL
  
b) OFERTES D'OCUPACIÓ PÚBLICA,


Còpia Permalink ELI